Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 136/12/4403	Nitra, 15.11.2013
EEČ : 2-32-262-2013

U Z N E S E N I E

Trestná vec:	obvinený XXXXX 
Prečin:	Nevyplatenie mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov, ďalej len „Trestný zákon“, spáchaný spolupáchateľstvom podľa § 20 Trestného zákona

Rozhodol: 	prokurátor Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené pre prečin nevyplatenie mzdy a odstupného podľa § 214 odsek 1 Trestného zákona spáchaný spolupáchateľstvom podľa § 20 Trestného zákona na tom skutkovom základe, že spoločne so spoluobvineným XXXXX, ktorého trestné stíhanie bolo po schválení zmieru zastavené podľa § 215 odsek 1 písmeno g) Trestného poriadku  uznesením tunajšej prokuratúry zo dňa 15.11.2013, ako štatutárny orgán právnickej osoby XXXXX, zamestnali v období od 27.02.2011 do 14.10.2011 poškodenú osobu XXXXX, prechodne bytom a adresa na doručovanie XXXXX, ktorej za mesiac september 2011 nevyplatili mzdu za prácu vo výške 348,63 € a za mesiac október 2011 mzdu za prácu vo výške 170,77 €, v deň jej splatnosti, hoci v tento deň mali dostatok peňažných prostriedkov na výplatu mzdy, ktoré nevyhnutne nepotrebovali na zabezpečenie činnosti právnickej osoby, čím svojim konaním spôsobili nevyplatením mzdy poškodenej osobe XXXXX, prechodne bytom a adresa na doručovanie XXXXX, celkovú škodu vo výške 519,40 €, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Policajt Okresného riaditeľstva PZ v Nitre uznesením sp.zn. ORP-281/NR-NR-2012 zo dňa 02.03.2012 začal trestné stíhanie prečin nevyplatenie mzdy a odstupného podľa § 214 odsek 1 Trestného zákona a následne uznesením zo dňa 12.12.2012 podľa § 206 odsek 1 Trestného  poriadku vzniesol obvinenie XXXXX a XXXXX pre prečin nevyplatenie mzdy a odstupného podľa § 214 odsek 1 Trestného zákona spáchaný spolupáchateľstvom podľa § 20 Trestného zákona na skutkovom základe uvedenom v predmetnom uznesení. 
Preskúmaním spisového materiálu som zistil, že vo veci boli vypočuté viaceré osoby, najmä obvinené osoby XXXXX a XXXXX, pošk. a sv. XXXXX, svedkyňa XXXXX - účtovníčka,  zabezpečené listinné dôkazy, najmä znalecký posudok znalca z odboru ekonómia a management, odvetvie účtovníctvo a daňovníctvo, zabezpečené účtovníctvo firmy XXXXX, ktoré bolo po vypracovaní znaleckého posudku vrátené, pracovná zmluva poškodeného a iné súvisiace písomnosti, najmä výpoveď zo dňa 13.10.2011.
Obvinený XXXXX sa k spáchaniu trestného činu priznal, zo svojich peňazí zaplatil dlžnú sumu poštovou poukážkou na adresu poškodeného dňa 04.03.2013.
Obvinený XXXXX sa k spáchaniu skutku priznal, uviedol, že poškodený nevyúčtoval nejakú naftu a nenastúpil do zamestnania, o čom ho neupovedomil a v dôsledku čoho mu bola spôsobená škoda vyššia ako nevyplatená mzda, dlžnú sumu chcel uhradiť poškodenému do konca januára 2013, čo však neurobil. 
Obvinený XXXXX bol trestným rozkazom Okresného súdu Nitra sp.zn. XXXXX zo dňa 31.01.2013, ktorý nadobudol právoplatnosť dňa 23.04.2013, medzičasom po spáchaní vyššie uvedeného trestného činu uznaný vinným z prečinu sprenevera podľa § 213 odsek 1, odsek 2 písmeno a) Trestného zákona a za tento trestný čin, pri ktorom bola spôsobená škoda takmer 11.000,- € v mesiacoch november a december 2011, mu bol uložený trest odňatia slobody vo výmere 1 rok, s podmienečným odkladom výkonu trestu na skúšobnú dobu dva roky. 
Vykonaným vyšetrovaním v súlade s ustanovením § 2 odsek 10 Trestného  poriadku bolo preukázané a zistené, že obvinený XXXXX spáchal trestnú činnosť, pre ktorú je proti nemu vedené trestné stíhanie, na skutkovom základe a právne kvalifikovanú tak, ako je to uvedené vo výrokovej časti tohto uznesenia, pričom zákon za tento trestný čin umožňuje uložiť trest odňatia slobody v trvaní až na tri roky, a medzičasom bol právoplatne uznaný vinným za inú trestnú činnosť, za ktorú zákon umožňuje uložiť trest odňatia slobody v trvaní jeden rok až päť rokov so spôsobenou škodou vyššou približne 20-násobne.
Podľa § 2 odsek 10 Trestného  poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie. Dôkazy obstarávajú z úradnej povinnosti. Právo obstarávať dôkazy majú aj strany. Orgány činné v trestnom konaní s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech, a v oboch smeroch vykonávajú dôkazy tak, aby umožnili súdu spravodlivé rozhodnutie.
Podľa § 213 odsek 1 Trestného zákona  kto si prisvojí cudziu vec, ktorá mu bola zverená, a spôsobí tak na cudzom majetku škodu malú, potrestá sa odňatím slobody až na dva roky.
Podľa § 213 odsek 2 Trestného zákona odňatím slobody na jeden rok až päť rokov sa páchateľ potrestá, ak spácha čin uvedený v odseku 1 a spôsobí ním väčšiu škodu.
Podľa § 214 odsek 1 Trestného zákona  kto ako štatutárny orgán právnickej osoby alebo fyzická osoba, ktorá je zamestnávateľom, alebo ich prokurista nevyplatí svojmu zamestnancovi mzdu, plat alebo inú odmenu za prácu, náhradu mzdy alebo odstupné, na ktorých vyplatenie má zamestnanec nárok, v deň ich splatnosti, hoci v tento deň mal peňažné prostriedky na ich výplatu, ktoré nevyhnutne nepotreboval na zabezpečenie činnosti právnickej osoby alebo činnosti zamestnávateľa, ktorý je fyzickou osobou, alebo vykoná opatrenia smerujúce k zmareniu vyplatenia týchto peňažných prostriedkov, potrestá sa odňatím slobody až na tri roky.
Podľa § 41 odsek 1 Trestného zákona ak súd odsudzuje páchateľa za dva alebo viac trestných činov, uloží mu úhrnný trest podľa toho zákonného ustanovenia, ktoré sa vzťahuje na trestný čin z nich najprísnejšie trestný. Popri treste prípustnom podľa takého zákonného ustanovenia možno v rámci úhrnného trestu uložiť aj iný druh trestu, ak jeho uloženie by bolo odôvodnené niektorým zo zbiehajúcich sa trestných činov. Ak sú dolné hranice trestných sadzieb trestov odň5atia slobody rôzne, je dolnou hranicou úhrnného trestu najvyššia z nich.
Podľa § 42 odsek 1 Trestného zákona ak súd odsudzuje páchateľa za trestný čin, ktorý spáchal skôr, ako bol súdom prvého stupňa vyhlásený odsudzujúci rozsudok za iný jeho trestný čin, uloží mu súhrnný trest podľa zásad na uloženie úhrnného trestu.
Podľa § 42 odsek 2 Trestného zákona spolu s uložením súhrnného trestu súd zruší výrok o treste uloženom páchateľovi skorším rozsudkom, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad. Súhrnný trest nesmie byť miernejší ako trest uložený skorším rozsudkom. V rámci súhrnného trestu súd uloží trest straty čestných titulov a vyznamenaní, trest straty vojenskej a inej hodnosti, trest prepadnutia majetku, peňažný trest, trest prepadnutia veci alebo trest zákazu činnosti, ak bol taký trest uložený už skorším rozsudkom a ak tomu nebráni ustanovenie § 34 ods. 7.
Podľa § 215 odsek 2 písmeno a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
Podľa § 215 odsek 7 Trestného poriadku v trestnom stíhaní, ktoré bolo zastavené podľa odseku 2 písmeno a), sa pokračuje, ak obvinený vyhlási do troch dní od doručenia uznesenia, že na prejednaní veci trvá. O tom je potrebné obvineného poučiť.
Na základe vyššie uvedených skutočností a citovaných zákonných ustanovení bolo potrebné v tejto trestnej veci obvinenej osoby XXXXX rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.). Podľa § 215 odsek 7 Trestného poriadku v trestnom stíhaní, ktoré bolo zastavené podľa odseku 2 písmeno a), sa pokračuje, ak obvinený vyhlási do troch dní od doručenia uznesenia, že na prejednaní veci trvá. O tom je potrebné obvineného poučiť.

Mgr. Martin Ďurík
prokurátor